Izziņa 24-TA-2981
18.02.2025. 16.40
Izziņa 24-TA-2981
18.02.2025. 16.40
24-TA-2981: Rīkojuma projekts (Vispārīgais)
Par valsts meža zemes atsavināšanu
	Nr.p.k.
	Saskaņošanai nosūtītā projekta redakcija
	Iebildums / Priekšlikums
	Apstrādes informācija
	Galīgā redakcija

	1.
	Anotācija (ex-ante)
1.3. Pašreizējā situācija, problēmas un risinājumi
	Iebildums (TM - 10.12.2024.)
Ņemot vērā, ka Meža likuma 44.panta ceturtās daļas 3. punkta “a” apakšpunktā noteiktie izņēmumi ir tulkojami šauri, un ka ne no anotācijas, ne arī kāda no rīkojuma projektam pievienotajiem dokumentiem nav redzams izvērtējums Meža likuma 44. panta ceturtās daļas 3.punkta “a” apakšpunktā minēto kritēriju izpildei, proti, kādēļ tieši konkrētā zemes platība, kas ir lielāka par 0,5 ha, uzskatāma par tādu, kas vajadzīga būvju uzturēšanai, lūdzam anotācijā ietvert izvērstāku skaidrojumu, kuri minētajā likuma pantā noteiktie kritēriji valsts meža zemes atsavināšanai noteiktajā platībā ir iestājušies un kādi apstākļi šādu secinājumu pamato. Papildus minētajam vēršam uzmanību, ka Meža likuma 44.panta ceturtās daļas 3. punkta “a” apakšpunktā viens no kritērijiem meža zemes atsavināšanai ir, ja valsts meža zemes nodalīšana līdz 0,5 hektāriem nav pieļaujama atbilstoši teritorijas attīstības plānošanas dokumentiem, savukārt rīkojuma projekts paredz atsavināt lielāku meža zemes platību, t.i., 0, 5487 ha.

 
Piedāvātā redakcija
-
	Ņemts vērā
Finanšu ministrija (valsts akciju sabiedrība “Valsts nekustamie īpašumi” – turpmāk VNĪ) ir izvērtējusi Tieslietu ministrijas iebildumu.

Skaidrojam, ka rīkojuma projektā iekļautais nekustamais īpašums ir apbūvēts un izveidots tādā platībā, kas nodrošina būvju uzturēšanu, apsaimniekošanu un funkcionēšanu.
Saskaņā ar Meža likuma 44. panta ceturtās daļas 3. punkta a) apakšpunktu valsts meža zemi ar ikreizēju Ministru kabineta rīkojumu var atsavināt, atsavinot zemi būvju īpašniekiem: lauku apvidos – zemi, ko aizņem būves un pagalms, kā arī šo būvju uzturēšanai nepieciešamo zemi līdz 0,5 ha platībā vai vairāk, ja ir vajadzīga funkcionāli lielāka platība vai ja valsts meža zemes nodalīšana līdz 0,5 ha nav pieļaujama atbilstoši teritorijas attīstības plānošanas dokumentiem, vai ja pēc nodalīšanas veidojas tāds starpgabals Publiskas personas mantas atsavināšanas likuma izpratnē, kuru nav lietderīgi izmantot valsts vai pašvaldības funkciju veikšanai.
Anotācijā minēts, ka nekustamā īpašuma “Zemkopji” atsavināšanas lietderību ir izvērtējis valsts meža zemes pārvaldītājs – akciju sabiedrība “Latvijas valsts meži” (turpmāk – LVM), kas ar 06.04.2020. vēstuli Nr. 4.1-2_0335_101_20_234 un 08.03.2024. vēstuli Nr.4.1-2_0209_101_24_179 norādot, ka neiebilst Nekustamā īpašuma “Zemkopji” atsavināšanai par labu ēku īpašniekam, kā arī to, ka atbilstoši Kuldīgas novada teritorijas plānojumam, Nekustamais īpašums “Zemkopji” nav sadalāms (lūdzam skatīt Papildu dokumentos pievienoto Zemkopības ministrijas vēstuli Nr.3.4.-11e/587/2024 un LVM vēstuli Nr. 4.1-2_0335_101_20_234 un vēstuli Nr.4.1-2_0209_101_24_179).
Zemes vienības kadastrālā uzmērīšana veikta 2010. gadā, pamatojoties uz Kuldīgas novada domes 29.12.2009. lēmumu “Par piesaistītās platības noteikšanu ēkām, kas atrodas uz VAS “Latvijas valsts meži” valdījumā esošas zemes vienības ar kadastra apzīmējumu 6284 006 0478, Rumbas pagastā, Kuldīgas novadā, adreses un nosaukuma piešķiršanu” (sēdes protokols Nr.15, p.17). Pašvaldība pieņemot lēmumu par zemes vienības izveidi ir  ņēmusi vērā zemes ierīcību regulējošos normatīvos aktus, tai skaitā, arī tobrīd spēkā esošā teritorijas plānojuma un saistošo noteikumu prasības zemesgabalu veidošanai,  kā arī to, ka:
1)  atsavināmā nekustamā īpašuma “Zemkopji” zemes vienībā ar kadastra apzīmējumu 6284 006 0221 (turpmāk – Zemes vienība) atrodas divas būves - dzīvojamā māja (būves kadastra apzīmējums 6284 006 0221 001), kurai Nekustamā īpašuma valsts kadastra informācijas sistēmā (turpmāk – NĪVKIS) reģistrēts labiekārtojums - krāsns apkure un ūdens apgāde (aka), un  saimniecības ēka (būves kadastra apzīmējums 6284 006 0221 002);
2) dzīvojamai mājai kā labiekārtojums nav reģistrēta kanalizācija;
3) abu būvju apbūves laukuma kopplatība 289.3 m2;
4) būves izvietotas atstatus un veido vienotu būvju īpašumu, kam nepieciešams nodrošināt vienotu platību apsaimniekošanai;
5) vēsturiski atsavināmā zemes vienība ir apsaimniekota kā vienota platība pamatēkas funkcijas nodrošināšanai, tai skaitā,  lauksaimniecības produktu audzēšanai pašpatēriņam.
Zemes vienības sadale pēc 2010. gadā veiktās uzmērīšanas nav veikta.
Spēkā esošajā Kuldīgas novada teritorijas plānojumā 2013.-2025. gadam (turpmāk – TP) Zemes vienībai noteikts funkcionālais zonējums “Lauksaimniecības teritorija” (L). Atbilstoši TP Teritorijas izmantošanas un apbūves noteikumiem (turpmāk – TIAN), kā minimālā jaunveidojamā zemesgabala platība noteikta 2 ha, maksimālais apbūves blīvumus 10%, minimālais brīvās zaļās teritorijas rādītājs 85%.  Ņemot vērā esošo ēku apbūves laukumu, atbilstoši TP noteiktajam maksimālajam apbūves blīvumam, minimālā jaunveidojamā zemesgabala platība ir 2893 m2, atbilstoši minimālajam brīvās zaļās teritorijas rādītājam, minimālā jaunveidojamā zemesgabala platība ir 2095 m2 . Līdz ar to secināms, ka  nekustamā īpašuma “Zemkopji” sadale saskaņā ar
Kuldīgas novada teritorijas plānojumu nav pieļaujama.
Saskaņā ar  2010.gada 1. jūnijā Nekustamā īpašuma valsts kadastra informācijas sistēmā reģistrēto zemes vienības robežu, situācijas un apgrūtinājumu plānam Zemes vienības dienvidu daļā atrodas augļu dārzs 0,1176 ha platībā.
Atbilstoši NĪVKIS datiem, dzīvojamai mājai kā labiekārtojums nav reģistrēta kanalizācija. Centralizēta kanalizācijas sistēma tuvumā nav pieejama un ir nepieciešams nodrošināt lokālu kanalizācijas risinājumu. TP TIAN 85. punkts nosaka, ka kanalizācijas infiltrācijas laukus izvieto vismaz 50m attālumā no lokālas ūdens ieguves vietām (grodu, cauruļveida akas u.c.), tajā skaitā no kaimiņu zemes vienībās novietotajām. Atbilstošo TP Grafiskajā daļā attēlotajam, Zemes vienības DA daļas izmantošanu aprobežo vides un dabas resursu ķīmiskās aizsargjoslas teritorija ap pazemes ūdens ņemšanas vietu. Ņemot vērā, ka ūdens apgādes aka atrodas ēkas ar būves kadastra apzīmējumu 6284 006 0221 001 tuvumā, perspektīvā kanalizācijas risinājumu ir izvietojami zemes vienības ZA (55 m no tālākā ēkas izvirzījuma Z pusē) un ZR (no tālākā ēkas izvirzījuma Z pusē) daļā, kur arī iespējams attīrītos notekūdeņus vajadzības gadījumā novadīt  koplietošanas novadgrāvī.
Jēdziens “funkcionālā nepieciešamība” Meža likumā tiek lietots likuma “Par valsts un pašvaldību dzīvojamo māju privatizāciju” izpratnē (sk. Meža likuma 22.04.2021. grozījumu, kas stājās spēkā 20.05.2021. Anotācijā). Likuma “Par valsts un pašvaldību dzīvojamo māju privatizāciju” (turpmāk – Privatizācijas likums) 28. panta pirmā daļa reglamentē privatizējamai dzīvojamai mājai funkcionāli nepieciešamā zemes gabala noteikšanu, paredzot, ka privatizējamai dzīvojamai mājai funkcionāli nepieciešamā zemes gabala platību un robežas nosaka, ja valstij vai pašvaldībai piederošs zemes gabals šajā likumā noteiktajā kārtībā privatizējams. Privatizējamai dzīvojamai mājai funkcionāli nepieciešamā zemes gabala kritēriji noteikti Privatizācijas likuma 28.panta otrajā daļā, paredzot, ka jāņem vērā normatīvo aktu par vispārīgo teritorijas plānošanu, izmantošanu un apbūvi noteikumi, it sevišķi:
1)         esošā apbūve;
2)         apbūves parametri;
3)         pagalmu plānošanas noteikumi;
4)         transporta infrastruktūras, nepieciešamo inženierkomunikāciju tīklu pieejamība u.c.;
5)         pēc privatizējamai dzīvojamai mājai funkcionāli nepieciešamā zemes gabala noteikšanas iespēja zemes gabala īpašniekam izmantot atlikušo zemes gabala daļu atbilstoši noteiktajam lietošanas mērķim. Privatizācijas likuma 28. panta trešā daļa paredz, ka privatizējamai dzīvojamai mājai funkcionāli nepieciešamā zemes gabala platību un robežas nosaka pašvaldības dome vai tās pilnvarota institūcija, vai iestāde, kas īsteno valsts dzīvojamo māju privatizāciju.
Kritēriji būvju funkcionāli nepieciešamā zemesgabala noteikšanai ir ietverti Ministru kabineta 2015. gada 8. septembra noteikumos Nr. 522 “Privatizējamai dzīvojamai mājai funkcionāli nepieciešamā zemes gabala noteikšanas kārtība”, kas paredz, ka funkcionāli nepieciešamajā zemes gabalā iekļauj zemi, uz kuras pilnībā vai daļēji atrodas tai piesaistītā dzīvojamā māja, kā arī tās uzturēšanai, apsaimniekošanai un funkcionēšanai nepieciešamie infrastruktūras, labiekārtojuma un komunikāciju elementi. Nosakot funkcionāli nepieciešamā zemes gabala platību, ņem vērā apbūves blīvumu un brīvās zaļās teritorijas rādītāju.

Izvērtējot iepriekšminēto, secināms, ka izpildās divi no Meža likuma 44.panta ceturtās daļas 3. punkta “a” apakšpunktā noteiktajiem kritērijiem meža zemes atsavināšanai būvju īpašniekiem:
 -  ja valsts meža zemes nodalīšana līdz 0,5 hektāriem nav pieļaujama atbilstoši teritorijas attīstības plānošanas dokumentiem;
- ja būvju uzturēšanai zemes platība funkcionāli ir nepieciešama lielāka kā 0,5 ha.
 Līdz ar to nekustamais īpašums “Zemkopji” atsavināms 0, 5487 ha platībā, kas nodrošina būvju, kuras atrodas uz nekustamā īpašuma “Zemkopji” sastāvā esošās zemes vienības, uzturēšanu funkcionāli nepieciešamā apjomā.


Lai nodrošinātu tiesisko skaidrību, anotācija ir papildināta ar minēto skaidrojumu (lūdzam skatīt anotāciju).Papildu dokumentos pievienota atsavināmās zemes vienības zonējuma shēma.

